James Montgomery

James Montgomery (født 4. november 1771, død 30. april 1854) var en britisk salmedikter og forfatter. Han var sønn av en herrnhutisk pastor. Han ble tidlig sendt til kirkens skole, mens foreldrene dro som misjonærer til Vestindia der de døde.

Montgomery hadde ulike jobber etter at han hadde forlatt skolen, og prøvde også å få publisert dikt han hadde skrevet i London, uten at det lykkes ham. I 1792 ble han assistent for Mr. Gales som var auksjonarius, bokselger og trykker for Sheffield Register. Gales måtte forlate landet på grunn av sine politiske meninger i 1794, og Montgomery tok da over Sheffield Register. Han gav den nytt navn, Sheffield Iris, og var redaktør for den i 32 år deretter.

Som redaktør for Sheffield Iris ble også Montgomery utsatt for politisk fengsling. Først ble han fengslet i seks måneder for å ha skrevet om et opprør i Sheffield, så i tre måneder for å ha trykket et dikt som feiring av stormen på Bastillen. Dette diktet hadde han ikke skrevet selv, men i 1797 gav han ut en samling med egne dikt skrevet i fengselet; Prison Amusements.

Han solgte Sheffield Iris i 1825 og grunnla i stedet The Eclectic Review.

I barndommen hadde Montgomery tatt avstand fra kirken, men som 43-åring gikk han igjen inn i Brødremenigheten. Han ble deretter en ivrig arbeider for misjon og ble aktiv i Bibelselskapet.

Han skrev rundt 400 salmer og av disse er rundt 100 fremdeles i bruk. I Norsk Salmebok er han representert med to salmer og i Norsk salmebok 2013 med en. Salmene ble utgitt i tre bind og det ble også utgitt et bind med sekulære dikt der han særlig tok til ordet for å oppheve slaveriet.

 Utgivelser 
 Prison Amusements, 1797
 The Wanderer of Switzerland, 1806
 The West Indies, 1807
 The World Before the Flood, 1813
 Greenland and Other Poems, 1819
 Songs of Zion, 1822
 The Christian Psalmist, 1825
 The Christian Poet, 1825
 The Pelican Island, 1828
 The Poet's Portfolio, 1835
 Original Hymns for Public, Private and Social Devotion, 1853 

 Referanser 

 Eksterne lenker 
 Biografi hos The Hymns and Carols of Christmas

Kategori:Britiske salmediktere
Kategori:Engelskmenn